**Wealth Masters International** (WMI) var et selskap fra USA stiftet i 2005 av Kip Herriage og Karl Bessey. Selskapet ble erklært å være et ulovlig pyramidespill av norske myndigheter.

Herriage og Bessey traff hverandre i 2000 gjennom selskapet Global Prosperity Group. Dette selskapet har blitt omtalt som et av de verste pyramidespill i USAs historie. Da dette ble stengt av amerikanske myndigheter etter opprulling av storstilt organisert skatteunndragelse, fortsatte de to i selskapet Liberty League International sammen med mange andre sentrale personer fra GPG. Når dette også havnet i myndighetenes søkelys trakk de seg ut og etablerte WMI.

Selskapet markedsførte seg selv som en unik kilde til velstand, helse og visdom. Konseptet var basert på nettverksmarkedsføring der registrerte medlemmer også var WMIs selgere. I realiteten hadde produktene de solgte kun symbolsk verdi og det handlet utelukkende om å verve nye deltakere.

Konsept
-------

WMIs markedsførte opplæringsprodukter, der første steg *M1* var en serie med CD-er og DVD-er som skulle gi opplæring og instruksjoner i hvordan man bygger opp sin bedrift og utvikler velstand. *M2* og *M3* var internasjonale konferanser der det ble leid inn profesjonelle foredragsholdere bl.a. innenfor team-building, investeringer og personlig økonomi.

Medlemmene etablerte som regel egne nettsteder hvor de markedsførte konseptet og produktene. Hver selger mottok provisjon av egne innsalg i opptil fem nivåer under seg.

Wealth Masters International i Norge
------------------------------------

Det var først gjennom selskapet CarbonCopyPro at WMI i 2009 fikk etablert seg for alvor i Norge. Gjennom et samarbeid mellom disse to selskapene ble CarbonCopyPro brukt til å markedsføre WMI. Flere nordmenn har oppgitt å ha tjent millionbeløp som distributører for WMI. Høsten 2011 ble nordmannen Per Gunnar Hoem ansatt som *Vice President of Marketing* for satsingen i Europa, samtidig som han var under konkurskarantene i Norge.

Kontroverser
------------

21. desember 2010 traff Lotteritilsynet beslutning om å pålegge WMI å legge ned all virksomhet i Norge. Tilsynet hadde da konkludert med at WMI brøt lotterilovens § 16 etter å ha blitt felt på samtlige kriterier. WMI påklaget vedtaket, men klagesaken ga ikke WMI medhold på noen punkter. Direktesalgsforbundet støttet tilsynets konklusjon. WMI påklaget kjennelsen til Lotteriklagenemnda, men heller ikke her fikk selskapet medhold.

> Lotteritilsynet har konkludert med at Wealth Masters International (WMI) bryt lotterilova sitt forbod mot å drive eller delta i pyramidespel og liknande omsetningssystem. Etter ei nøye vurdering av konseptet krev Lotteritilsynet difor at alt sal av WMI sine produkt straks blir stoppa i Norge
> 
> 
> Lotteritilsynet 29. mars 2011
> 
> 

Høsten 2011 innledet United States Securities and Exchange Commission en etterforskning av selskapet. Samtidig innledet *Commerce Commission* på New Zealand en etterforskning av selskapet etter mistanke om pyramidespill.

Michael Hamburger som stod oppført som *Vice President of Marketing*, har en fortid fra pyramideselskapene Global Prosperity Group og Liberty League International. Han forlot WMI høsten 2011 til fordel for det konkurrerende selskapet Avant. Grunnleggerne Herriage og Bessey var også konsulenter for Liberty League International, men trakk seg ut da selskapet fikk massiv negativ omtale i 2005 etter å ha blitt bøtelagt for ulovlig markedsføring.

De juridiske utfordringene WMI opplevde i Norge medførte at pyramiden kollapset både i Norge og internasjonalt. Den siste konferansen ble arrangert i 2013, og i 2014 forsvant også selskapets nettsider.

Etterspill
----------

Parallelt med at WMI ble erklært ulovlig i Norge kastet mange av de norske medlemmene seg med på konseptet That Free Thing.

Da tilstrømningen av medlemmer stoppet opp i 2011 som følge av de juridiske problemene i Norge oppstod det uenigheter mellom WMIs grunnleggere og toppselgerne som hadde brukt CarbonCopyPro som salgskanal. CarbonCopyPro ble reintrodusert som Pro U (Pro University) i samarbeid med David Bach og konseptet *Automated Millionaire*. Dette kulminerte i et søksmål fra WMI mot Jay Kubassek og de mest sentrale i hans selgerkorps. I 2012 etablerte Kubassek selskapet *Digital Experts Academy* som har en forretningsmodell adoptert fra WMI, og konseptet med å bruke CarbonCopyPro som inngangsportal ble også kopiert gjennom programmet *The Six Figure Mentors*.

Mike Dillard var en av de mest suksessrike rekruttererne til WMI, også han med en fortid fra Liberty League. Etter å ha forlatt WMI ble han engasjert som salgsagent for konseptet ProphetMax drevet av australske Senen Pousa gjennom selskapet Investment Intelligence Corp. I 2012 gikk SEC og CFTC til søksmål mot selskapet som ikke hadde nødvendig lisens til å tilby investeringer, noe som endte med at Pousa og IIC ble dømt til å betale 192 millioner dollar i erstatning og bøter. Pousa ble senere dømt til ett års betinget fengsel.

I 2013 etablerte Herriage og Bessey selskapet *Vertical Legacy*, også her med Per Gunnar Hoem som en av nøkkelpersonene.

Blant dem som ble saksøkt sammen med CarbonCopyPro var Michael Force. Han etablerte senere selskapet Digital Attitude med et forretningskonsept svært likt WMI. Med seg fikk han Mary Dee som hadde vært sentral i WMIs administrasjon, men som i 2011 røk uklar med Herriage og Bessey. I januar 2018 gikk Federal Trade Commission til aksjon mot Digital Altitude og stengte driften. Det ble tatt ut søksmål mot Force med anklager om at det var begått bedrageri i størrelsesorden 14 millioner dollar. I 2019 ble det inngått et forlik som innebar at Force måtte betale tilbake 1,9 millioner dollar, i tillegg til at han på livstid måtte avstå fra å delta i enhver form for investeringsvirksomhet eller bedriftsrådgiving.

Karl Bessey døde i 2018.

Referanser
----------

1. ↑  «Wealth Masters International». Arkivert fra originalen 31. juli 2010. Besøkt 5. august 2010.
2. 1 2  In memory of Karl Bessey Kip Herriages blogg
3. ↑  EXHIBIT: Global Prosperity Group/ Investors International (IGP) quatloos.com
4. ↑  Lotteritilsynet: WMI er et ulovlig pyramidespill VG
5. ↑  1.100 nordmenn lokket med helse, velstand og visdom Arkivert 9. oktober 2010 hos Wayback Machine. E24
6. ↑  Wealth Masters Announces Key Staff Assignments PR Newswire
7. ↑  «Forkynning etter domstolloven § 181 i Sør-Trøndelag tingretts sak nr. 05022669K0N-STRO.». *Adresseavisen*. 28. august 2007.
8. ↑  Pyramidespill må legge ned i Norge E24
9. ↑  Wealth Masters International – Vedtak med pålegg om stans av salg i Norge i henhold til pyramidebestemmelsen i lotteriloven § 16 Lotteritilsynet
10. ↑  Fikk medhold av tilsynet Arkivert 8. januar 2012 hos Wayback Machine. Direktesalgsforbundet
11. ↑  WMI må stoppe sal av sine produkt Arkivert 21. september 2013 hos Wayback Machine. Lotteri- og stiftelsestilsynet
12. ↑  Wealth Masters International MFW-03629 United States Securities and Exchange Commission
13. ↑  Fair Trading Act Request for Information Commerce Commission
14. ↑  Michael Hamburger – Vice President of Marketing Arkivert 15. august 2010 hos Wayback Machine. Wealth Masters International
15. ↑  Imagine Life Without Limits Arkivert 5. oktober 2011 hos Wayback Machine. Home Business Connection, Vol. 9, Issue 3
16. ↑  Hundreds To Gather For April Wealth Masters Conference In Las Vegas Arkivert 21. juli 2016 hos Wayback Machine. Web Newswire
17. ↑  *Tirsdag: Fikk han pyramide-stempel. Torsdag: Solgte han nytt konsept* E24, 1. april 2011
18. ↑  Pro U & Automatic Millionaire: The $39980 opportunity BehindMLM
19. ↑  Wealth Masters International, Ltd v. Kubassek et al Justia
20. ↑  «Digital Experts Academy Review: $19,999 membership». *BehindMLM*. 3. april 2013.
21. ↑  «ProphetMax director probed after $70 million trading loss». *The Sydney Morning Herald*. 31. juli 2012.
22. ↑  «About That $53 Million …». *Courthouse News Service*. 19. september 2012.
23. ↑  «Federal Court in Austin, Texas Orders Australian Defendants to Pay over $192 Million in Restitution and Fines for Forex Fraud». *CTFC*. 9. desember 2013.
24. ↑  «One-time money guru 'depressed' after ProphetMax scandal». *Courier Mail*. 19. april 2018.
25. ↑  Vertical Legacy Review: WMI launch blog network? BehindMLM
26. ↑  Digital Altitude Review: Marketing courses + events resurrected BehindMLM
27. ↑  Explosive email exchange reveals WMI management rift BehindMLM
28. ↑  FTC Obtains Court Order Halting Business Coaching Scheme Federal Trade Commission
29. ↑  Michael Force cops $54 mill Digital Altitude judgment, stripped of assets
30. ↑  Four Defendants Agree to Settle FTC Allegations They Deceived Consumers with Business Coaching Scheme Federal Trade Commission